mă plimb cu tata pe malul Senei

mergem la Café de Flore

locul unde dadaismul a prins cheag

şi pe unde s-au perindat

scriitorii pe care i-a buchisit

toată viaţa

Apollinaire

Sartre

Simone de Beauvoir

fac faţă cu greu elanului

sprinten al tatălui meu

mă dor picioarele

sunt din cu totul alt film

decât el

mă plâng s-o lase mai moale

şi că m-am săturat

de Paris

vreau în Grecia!

mă apucă de guler

scrâşneşte printre dinţi

un pizda mă-tii reţinut:

te duc în inima Parisului

în locuri la care doar am visat

să ajung atunci

când am avut vârsta ta

şi tu visezi Grecia?

odată ajunşi în cafenea

hainele lui ponosite de turist

se schimbă într-un smoking şic

cu nod perfect la cravată

cămaşa străluceşte pe el

tunsoarea e perfectă

parcă suntem într-o peliculă dadaistă

în singurul loc

din Paris

unde filmul poate bate viaţa