sunt momente care trec

pe lângă tine

și de care îți aduci aminte

cu rușine după

mulți ani

cum ar fi conferința

unui autor Humanitas

într-o librărie din Timișoara

când toate privirile

sunt ațintite

asupra lui

însă din vuietul mulțimii

un glas se adresează

numai ție

îți laudă debutul

și te invită cu generozitate

să îți lansezi volumul

chiar acolo

nu-i acorzi prea mare importanță

uiți de propunere

și afli peste câteva luni

că a murit

de o boală pe care tu

ai învins-o

și te gândești de ce ai meritat

să trăiești

mai mult decât el