am visat că am două inimi

a mea

şi a tatălui meu

dimineaţa m-am prezentat

degrabă

la cardiolog

a confirmat existenţa lor

şi mi-a atras atenţia

că una din ele bate mai încet

probabil cea a tatălui meu

e mai leneşă

nu mi-a prescris nimic

pentru că n-are

ce să mi se întâmple

am luxul de a muri o dată

şi tot aş mai rămâne

cu o inimă

nu e uşor să trăieşti cu două inimi

uneori şi una e prea mult

dar a fost cea mai intimă legătură

prin care i-am putut simţi

vreodată pulsul

când inima tatălui meu

a încetat să mai bată

s-a făcut linişte