îmi notez în carneţel

tot felul de idei

câte un vers reuşit

să nu-l uit mai târziu

uneori

dar destul de rar

câte un poem întreg

le schiţez grăbit

din mers

cum vin la rând

fără să le pot anticipa

fluxul

aşa cum un antrenor

îşi notează de pe margine

ce merge prost

în jocul echipei

multe meciuri au fost decise

de mâzgălituri

indicaţii spontane

inspiraţii într-o fracţiune

de secundă

dar de multe ori

antrenorii se folosesc

de şiretlic

pentru a nota în gol

şi părea preocupaţi

de scheme şi idei complexe

la deruta adversarului

deşi sunt depăşiţi de situaţie

şi în adâncul lor

demult conştienţi

că jocul e deja pierdut

stau şi mă gândesc

oare câţi dintre poeţi

nu fac la fel?