ai un nas foarte senzual

mi-a spus iubita

fac pariu că

toate tipele care ți-l văd

se gândesc la sex

încerc să fac pe modestul

și îi spun că nu

are dreptate

femeile caută

altceva

la fizionomia unui bărbat

mai degrabă buzele

sau ochii

le atrag atenția

pe măsură ce mă pierd

în discurs

ea mă privește

tot mai amuzată

chicotește

o pufnește râsul

pe bună dreptate

de vreme ce

din clipa în care am început

să îndrug

verzi și uscate

nasul

nu s-a mai oprit

din lungit