de multe ori

când mă aflu la volan

și sunt prins în trafic

îmi place să trag cu ochiul

la plăcuțele

de înmatriculare

din jur

dacă văd câte un BVB

nu ratez ocazia

să îi fac poză cu telefonul

și o postez pe forumul

Borussia Dortmund România

alte plăcuțe sunt

de-a dreptul poetice

cum este cazul lui ABR

(abrevierea cuvântului

abreviere) sau

PLM

în schimb nu văd

POL

SRI și GUV

pentru că ele nu știu

ce înseamnă să rămâi blocat

în trafic

VIV îmi amintește

să îi trimit iubitei mele

un emoticon cu

inimioare

sau un gif cu pisica

albastră

Capoo

cel mai mult

îmi plac

cele nepersonalizate

pentru că-mi pun la încercare

imaginația

dar și pentru că spun

lucruri bune

despre proprietarii lor

lipsesc cu desăvârșire

plăcuțele

cu partide politice

semn că lumea se trezește

și că undeva în viitor

vom avea poate drumurile

cu mai multe benzi

pe care le visăm de atâta vreme

și care să ne scutească

de inventivitate

atunci când suntem

blocați la volan