la ultimul etaj al fostului hotel

Astoria

tata și-a lansat în ´98

unul dintre volumele de poezie

omul de litere/ viața de hârtie

aveam 13 ani și n-am priceput

mare lucru însă

țin foarte bine minte că

la final a urcat pe acoperișul

hotelului

și a lansat la propriu

câteva exemplare în aer

dar în loc să aterizeze

în parcarea

de jos

ele au fost purtate de vânt

printre nori

către cei din ceruri

să aibă timp să-l cunoască

pe când va ajunge

peste nici 20 de ani

și el acolo