În carapacea broaştei ţestoase

pe care se sprijină una din coloanele

catedralei Sagrada Familia

am găsit un bileţel

cu testamentul lui Antonio Gaudi:

Vreau să fiu împărţit în pesetas

şi-mprăştiat în toate oceanele lumii,

astfel ca textele sfinte

să nu mai trâmbiţeze

că nu putem duce averea

în viaţa de apoi,

ci să ne înveţe că noi suntem

propria noastră avere

şi-mpreună cu ea ne risipim singuri