am găsit o bancnotă

de o sută de lei

într-o carte de care voiam

să scap

nu am deschis-o niciodată

şi nici nu aveam

de gând

să fac asta vreodată

bibliotecile sunt pline

de astfel de cărţi

care stau cuminţi şi ignorate

pe raft

până când într-o bună zi

speră să atragă atenţia

unui vizitator ciudat

care nu ştie altceva mai bun

decât să recupereze

cărţi abandonate

sau măcar să fie făcute cadou

ori revândute

la anticariat

unde poate ar avea

un destin mai fericit

o singură dată am răsfoit-o

mai degrabă din milă

decât curiozitate

şi am găsit bancnota

între pagini

a fost o recompensă

nemeritată

sau un strigăt de disperare

al cărţii

sau poate vreo forţă nevăzută

s-a îndurat să-mi deconteze

măcar o parte

dintre grămezile de cărţi

pe care le-am cumpărat

şi nu le-am citit