mi se întâmplă uneori

atunci când scot

la grămadă

rufele din mașina de spălat

să aleg din greșeală

lenjeria tatălui meu

pe care o aranjez în dulap

și abia după săptămâni bune

îmbrac un maiou

însă constat amuzat

că mi-e larg

și atârnă pe mine

aproape până la genunchi

cum m-am putut gândi vreodată

că aș fi în stare să scriu

la fel de bine ca tine

când nici măcar

în haine nu îți încap?