*a fost o vreme în care munceam de dimineaţa până seara*

*în fabrica de împlinit mici dorinţe, de confecţionat mici trepte de viaţă*

*pe care să mă pot urca, de producţie a unui minim combustibil*

*pentru inima mea*

*extenuată, un lung anotimp secetos am cărat saci grei de nisip în care*

*am sperat să sclipească un grăunte măcar*

*am purtat un război obositor în care nu am cucerit teritorii*

*dar mi-am pierdut alergatul sprinten de la v-aţi ascunselea*

*mi-am tocit genele lungi.*

*cu tot efortul meu, o eră întreagă*

*nimic nu s-a mişcat în mica mea sferă de sticlă.*

*până în ziua în care mi-am spus că m-am săturat, că nu mai suport*

*această moarte care mă trudeşte lent*

*şi mi-am făcut loc să mă odihnesc undeva*

*nimerind*

*pe banca acestui balon zburător, cu atât aer cald*

*al dragostei tale nemaivăzute.*