*toate lucrurile în viaţa mea fuseseră strivite, atrase de gravitaţia nemiloasă*

*a ambiţiilor fugare, ale mele, ale altora*

*toate imaginile din această viaţă erau temătoare, dârdâind în ritmuri friguroase*

*nu voiam să vină nimic, voiam doar o emigraţie*

*o teleportare a păsărilor mele care călătoresc, logic şi nefiresc*

*îmi doream să încep în alt ţinut o silabă, o atingere, o casă*

*o protectivă carcasă*

*de paie*

*până ai apărut tu, care m-ai întors în ceva înălţimi de cuvinte în nişte terfeleli de teribilă luare aminte, o serie de aranjamente suave*

*care fac barbarii stăpâni şi vedetele sclave.*

*până am ajuns să te întreb dacă ai suficient săpun*

*până am, deşi nu am apucat, vrut să spun*

*că după ce fredonezi primul tril*

*îţi face bine să te potoleşti şi să iei captopril*

*după ce faci prima flotare te ajută să îţi faci insulină*

*o groază de unităţi sunt necesare pe zi, nu ai nici cea mai pardonabilă vină*

*vorbeşte, recită, scrie, eşti liber să fii*

*după ce scrii acest poem*

*înghite, rogu-te, ertapenem.*

*înălţimi ale tale îmi ţin umbră acum, prin vara de şes.*

*fabrici adierea asta, care îmi vindecă atingerea, sărutul, mierea.*

*eşti alesul meu, fii înalt, strânge veveriţe multe*

*şi vindecă-mă de plecările trenurilor înţepenite şi ale avioanelor adulte.*