Anunț: Personalul de la raionul cosmetice să se prezinte  
pentru controlul ținutei + ciocolată!  
O voce suavă: Putem lua asta drept invitație?

Tril (după Nick Cave):            
ochi verzi, ochi verzi  
în care noi, strecurați  
și tăcuți ca niște șoricei  
ne arătăm cutremurați

păr negru, păr negru,  
de pe vremea când sub lămâi  
eram în juru-ți suferinzi  
și-ți șopteam: rămâi, rămâi!

Anunț: Responsabilul de la electronice este somat să regleze scenele tari  
din televizoarele toate!  
Responsabilul (scuzându-se): Faruri aprinse-n parcare,  
mașina nu are nici o culoare, plăcuțe lipsă de înmatriculare  
Raionul cosmetice: Oh, atât de tare ne doare  
când vouă doar vi se pare!  
La noi sunt oglinzile retrovizoare!

Tril (după John Cale):             
un purceluș mi-a înfundat canalizarea,  
e încăpățânat, păros și electric,  
îmi transmite semnalul unui post TV  
din care se vede doar subtitrarea.

oh, purceluș, purceluș!  
ai prieteni? nu cred.    
haide, dă-mi mâna,  
voi fi docil ca o telecomandă,  
voi fi cel care citează din Nietzsche  
și din Insula cu elice.

vei fi ilustrat: Purcellus purcellus,     
în dicționarul Larousse,  
voi fi ultima consecință a simulării  
sufletului rus,  
instalatorul voi fi  
cu cei câțiva centimetri în plus.

Biroul de credite: Detectivul în negru ascuns la raionul de carne  
este rugat să ne urmărească.

Tril (după John Darnielle):     
Badluck m-a ajuns din urmă  
pe la Câmpina, țin minte  
că venise legat de coada unei femei,  
cu 90 la oră pe autostrada fierbinte.

venise să mă pedepsească  
pentru că stricasem delicatul echilibru  
al înghețatei din frigider,  
fiindcă beam prea mult,  
fiindcă nu mai voiam să suffér

pentru toți cei asemeni mie,  
care te țin minte din ciclul primar,  
cum făceai tu aerul dintre flori să fiarbă  
în vara aceea fără insectar.

Anunț: Un domn important, viu și zvelt,  
complicat, colorat, evident.

Detectivul în negru: Nu, nu e el,  
el rătăcește pe dealurile înzăpezite  
sau poate s-a prăbușit  
la Marile Lacuri  
Responsabilul: Doar mașina i s-a găsit fumegând  
printre trestii.

Anunț: Marina să se prezinte la casa 2!  
Voci: Marina a plecat și ea cu un an în urmă,  
s-a scris despre asta, iar noi  
nu mai știm nimic despre ea.

Biroul de credite: Detective în negru: Unde e? Unde e?  
Unde?

Tril (după Vîsoțki):                 
se găsește întotdeauna câte una  
cu capul mare și gâtul scurt și gros,  
cât să-i țină căpățâna,  
când înțelept dă dintr-însa,  
să nu i se rostogolească pe jos.

se găsește și câte unul mic  
care-și pune ziare sub tălpi  
ca să vadă aproape-nimic  
peste umărul tău

câte unul dintr-ăsta mic și rău  
cocoțat pe vrafuri de ziare  
de luna asta  
și de data trecută  
câte unul dintr-ăsta care să te fută.

Detectivul în negru: Pardon!  
Anunț: Marina să se prezinte la casa 2.  
Pentru ultima oară.  
Biroul de credite: Ah, Marina, Marina, Marina, cu unghiile ei,  
curcubeu chinezesc,

la capătul lor  
epuizarea și echilibrul.

Tril (după Yung Lean):  
Luați-vă pilulele și treceți la culcare,  
începem vânătoarea de vrăjitoare.  
Fiecare va primi o scrisoare  
de amenințare,  
însă doar de săptămâna viitoare,  
după data de expirare  
a toate câte sunt pe culoare,  
în galantare și în sertare.

Până atunci doar inventare  
și disperare în aceste interioare  
fără zile nelucrătoare.

Ultimul tril (după David Berman):  
Iar pe toate ușile, la intrare,  
întârzieri în loc de orare.  
Căci timpul e doar o amânare.