A găsit stânci scrijelite cu semnele

    dinaintea științei și a savanților, cactuși, cursuri

    repezi de apă ascunzându-se de cel ce nu

    le cunoaște albia și formele schimbătoare,

    peisajul arid, permanența nemaculată de tehnică

    a magiei,

Artaud electrocutat de Peyotl,

Artaud zdruncinat, vag material,

Artaud dansator cu spiritele,

Artaud în vertijul vidului interior,

Artaud spectator și discipol,

Artaud împrăștiindu-și ultima doză

    de heroină peste prăpastie,

Artaud înțelegând că răul e pentru om insondabil

    și că expresia lui nu-i păcatul, ci pierderea conștiinței,

Artaud și dominația condamnată a Albilor,

Artaud, ochii lui incendiați

    de tribul oamenilor căzuți din ceruri înainte ca

    cerurile să se umple de muște,

Artaud învățând de la imobilitatea lor vecină cu sacrul,

    Tarahumaras,

    dezlegați de lumea fizică și adunați la loc

    printre pietrișurile de la Norogachic,

    locul în care zeul era încă inteligibil

    fiindcă nu primise de la creatură un nume,

Artaud tumefiat, cu țeasta transformată de

    sevele drogului în tobă rituală,

Artaud pătruns de Jiculi,

Artaud, cast și erotic precum planta pe care

    a căutat-o dincolo și dincoace de lumea vizibilă,

Artaud în ritualul soarelui negru,

Artaud unit cu Onorúgame

    și Iyerúgame

    și Chirisópori,

    provocând pericolul concret al propriei minți

    consumate de nevroză și civilizație, de Europa

    barbară și degradată,

Artaud adăpostit într-o peșteră cât unghia unui zeu

    vechi, pus pe șotii.