Aș fi vrut să o privesc în ochi

în timp ce îi spun cu accentul meu de victimă sigură

*Hier bei euch ist schon Frühling geworden*,

însă ochelarii de soare ai Brunhildei

așezate pe banca din fața mea

nu le divulgau nici forma, nici culoarea irisului,

nici scânteia pe care i-o ghiceam în privire

și despre care un medieval susținea că e

semn sigur al fărâmei de divinitate

din noi,

la fel de personală și de inconfundabilă ca

amprenta

sau furtuna de linii din palmă,

iar lumina îi încâlcea părul,

îi ronțăia lobii urechilor,

prelingându-se pe fâșia gaza a culoarului dintre noi –

metroul a intrat în tunel

și un curent i-a ridicat în aer o șuviță blonzie,

gulerul paltonului,

viața de iubită secretă a unui spion rus –

metroul a intrat în tunel

și mi-am ținut respirația câteva zeci de secunde

știind că mereu intrăm

și ieșim de acolo.