Eu plec, sunt avocați

care lucrează să ne despartă, sunt antrenați,

trebuie că știu ei mai bine.

Eu plec, singurătatea se împarte

doar între poeți și ratați,

rămână-ntre noi anxietăți și madlene

atâtea joculețe care nu fac doi bani

când ieși din casă cu iluzia că

giuvaierul îți vorbește pre limba

spaimelor tale și te-ar putea salva. Dansează,

Soledad, nici chiar stricatul Verlaine

n-ar fi știut să te rănească zâmbindu-ți

cu gura lui spartă, rănită de ecoul

împușcăturii ce a decis totul. Rămâne să împărățim

lumea, hoitul ăsta cu coroniță și ciucuri

care se-ndepărtează de noi, uite, plutește în vid.