Nu mai ştiu ce leagă omul de om.

E ăsta încă un pretext ca să sufăr?

Mi-e silă să mă gândesc la viitor, când

sub cuvintele mele cineva pierde sânge.

Nu e nimic nobil în asta, Sarah Kane.

Cerul nu mai are nici o culoare.

O secerătoare suferă lângă lujerii înfloriţi.

Stau şi privesc lucrurile din jur

micşorându-se în lumina infimă.

Chiar aici, un bărbat şi o femeie au urlat

unul la altul o noapte întreagă.

Atâta ură în ochii lor.

Credeam că se vor ucide.

Nu e nimic logic în asta, doctore.

După vizita mamei, am căutat

un colţ în care să plâng în tăcere

şi mi-am spus că tot ce trăiesc e un vis urât

şi că visul ăsta trebuie să se termine.

Nu îmi mai recunosc viaţa.

Nu mă mai recunosc.