Lumea își încâlcește meridianele

în timp ce păsările se-ntorc cu spatele din țările calde,

și ca să-nțelegi ceva poate că îți trebuie

stăruință și abnegație

sau sardele și flori de plastic („Iepurele-Alb aduse o

hârtie, pe care se afla scrisă o poezie și era nesemnată.

Regina spuse că asta dovedește că Valetul-de-Cupă e vinovat”),

toate fetițele evadează din labirint când se trezesc,

toți cei care au văzut luna

luminând peste carierele de granit

devin prooroci sau comis-voiajori,

toate sloganurile s-au predat

pedagogiei trucate a diavolilor politicoși,

au crescut copacii în Plumbuita

pe marginea aceea a lacului cred că mi-am văzut într-o zi

de vară chipul

și am suferit moderat

în ciuda pedepsei drastice dictate de către Regină.