Nu am să te mai hrănesc, așa cum te-am obișnuit.

Pentru o vreme voi fi plecată într-o țară

unde cei bogați nu beau șampanie din protezele veteranilor,

nici politicienii nu țin la spate cuțitul de măcelar

în timp ce-ți vorbesc mieros despre inechitate.

Va trebui să te descurci singur

să fii mai departe victima indignată

care se plânge mulțimii, care pozează și râgâie emfatic

ca o tragediană a show-urilor televizate,

să fii cel care-și vântură bubele

spre dezgustul și umilința celorlalți,

pe fundal de harfe și clopoței experimentali.

Da, țara e pustiită de bune-intenții,

iar ticăloșia rămâne cea mai prețuită artă

de către acest popor de păstârnaci democrați –

însă tu să te ții tare și să ai grijă de tine

chiar dacă porți cămașa tatălui tău

și nasturii de os de la butoniere

îți amintesc că nici unul

dintre noi nu e mult mai mult

dedesubtul cărnii.