Toate lucrurile care îmi fărâmiţează inima  
sunt pe această tavă

toate lucrurile care îmi descheie sângele  
sunt pe această tavă

statueta de lut, ghicitorile şi floarea-necaţilor  
sunt pe această tavă

Un om în putere împinge de pe un zid  
o seringă imensă

Altul (un aristocrat) jumuleşte o pasăre

Toate lucrurile care ne-au făcut să dârdâim în tăcere

jucăriile exterminatoare

bucuria clinică a unui înger toxicoman

mâinile mele verzi, neîndemânatice

sunt pe această tavă

Alege