Despre prieteni, despre palmele lor mari,

deprinse cu munca, despre noaptea

în care un munte de om a plâns cu mine

sub un nuc despicat în două de fulger,

despre liturghiile în timpul cărora mă hlizeam cu

băiatul cantorului,

despre leucemia Feliciei, despre imensa ei fericire

când începea dansul,

despre ochii verzi, scăpărători în care nu

voi mai privi niciodată.

Despre batistele parfumate ale bunicului,

despre răutăți și regrete

și arcade însângerate și alcool împuțit,

despre dimineți amnezice și capete rase,

despre fularul lui Vasea, despre râsetele din

camera cealaltă.

Despre scrumierele vorbitoare,

despre furia indianului Cherokee după ce i s-a luat totul,

despre banii pe care îi aștept dintotdeauna,

despre graba asta nebună, nebună – și

despre mine,

cu țigările pe terminate și gluga trasă pe cap,

pândind la geamul unei benzinării cu luminile

stinse.