Ai grijă de tine dragostea mea  
nu te îndepărta de fereastră nu o acoperi cu un urlet  
cineva îmi rostogolește capul pe scări

joacă-te cu mine doar  
de dragul lamei subțiri ca o flacără

scrie-mi ceva ilizibil ceva inuman  
fii răbdătoare împletește-ți părul și cântă  
în gândurile mele ai ascuns ce e mort

și fă ceva cu sângele meu  
lipește-l pe furiș de zidurile înalte

ai grijă de tine umblă respiră cum ai fost învățată  
bucură-te de ce-i destrămat  
eu te aștept cu tot corpul

calm     răbdător  
ca pe-un scalpel

de câteva nopți mimez răzvrătirea  
și mă ploconesc la organele mele și la groaza mea  
să uit ce fac oamenii când sunt gata

sub pajiște o să învăț să alerg și să râd

că au lăsat și guri  
acolo-n pământ.