O voce frumoasă de fată-i de-ajuns

uneori

să mă facă să uit

de orice miracol măsluit și salubru

de orice prăpăd

anunțat cu insistență pe ecranele din sălile

de așteptare

de reeducare

de aclimatizare la noile obsesii ale elitei

financiar-bancare

de algoritmii fasciști ai epocii digitale

de prepelițele mutante ce fac ravagii

în rezervele de nădejde-ale feministelor

de care încă îmi iese să mă feresc

strecurându-mă prin

crângurile-nflorite ale magazinelor de electrocasnice

altfel pân-acum m-ar fi tuns

o voce frumoasă de fată-i de-ajuns

când trec pe lângă vitrinele de la Humanic, Skechers

sau Calzedonia

cu șireturile rupte cu gluga șiroind de nedumeriri

îndoindu-mă de gusturile contemporanilor mei

ce defilează cu favoriți victorieni

și bundițe de firmă

în vreme ce sintetizatoare șirete le plâng pe umăr

ca niște omizi de plastic

lipite cu adeziv ieftin pe cornul

unui rinocer stricat la stomac

o voce frumoasă de fată-i de-ajuns

să cad secerat printre sălciile de pe malul fântânicii

din holul unui hotel în care nici nu aveam

ce să caut

să mă facă să mă relaxez și să uit

atingerile insistente (pe toată

suprafața chipului) ale unor degete fără copilărie

și fără amprente

speriate

indestructibile

căutând un răspuns

o voce frumoasă de fată-i de-ajuns