au trăit în puterea haotică a disperării și vuietului,

cea care face din ticăloși și spoliatori

eroii sălbatici ai clipei.

zăpăciți de harababură, de infamii,

de instrumentele strivitoare –

prerogative obscure, judecăți strâmbe, prospecte

ce închideau milioane de interdicții,

muncind, asudând și visând fără odihnă

un loc pentru fiecare

și pentru toată lumea

și fiindcă ochii lor au strălucit

la vederea cerului clar și enorm

și fiindcă despre toate astea nu se poate vorbi drept

decât așezându-te în locul unde un om

s-a bucurat

și unde a plâns, unde a gângurit

și a fost mângâiat,

știindu-se în pântecul unei case cu

gardul albastru

și cu un câine mare, lățos ce lenevește pe prispă

pe ei cine îi va ține minte?

cine va adeveri înfiriparea de gesturi mărunte,

drumul fiecăruia către casă, noapte de noapte,

pașii nesiguri, mestecenii costelivi

lângă care au alunecat

fără zgomot, obosiți să mai lupte, să cheme,

să prelungească o viață de om

învelită spre ziuă în giulgiu de rouă? – și mâinile lor

au tremurat, cum tremură mâinile mele

acum, amândouă.