Când tata mi-a pus prima dată undiţa în mână  
 La o păstrăvărie credeam că e sport,  
 Când am ridicat peştele ăla din apă şi l-am văzut zvârcolindu-se  
 Şi tata m-a ajutat să-l ridic şi l-am văzut murind am zis că ceva nu e bine  
 Şi am urlat şi am urlat încontinuu.  
 Aveam 5 ani, apoi am avut 13 şi au ajuns şi în magazinele din vişeu păstrăvi vii  
 Şi am fost cu tata şi am cumpărat 2. Două săptămâni i-am ţinut în cadă  
 Şi le-am dat pâine uscată şi le-am pus acolo, în cadă, toate plantele din casă  
 Să le facă oxigen. Şi nimeni nu a mai făcut baie două săptămâni.   
 Apoi am plecat la şcoală şi când m-am întors nu mai erau, cada era curată   
 Şi am urmărit vreo lună dacă mănâncă cineva peşte, nu au mâncat, cred că i-au aruncat.  
 De la 5-6 ani îmi amintesc o imagine cu bunicul azvârlind un ciocan în fruntea unui taur tânăr  
 Şi el căzând la pământ. Am văzut câteva găini tăiate şi agonia corpurilor lor,  
 Ştiu că părinţii mei au crescut câţiva iepuri pe care îi iubeam nebuneşte  
 Şi la un moment dat au dispărut, am plâns şi de atunci nu a mai crescut nici un iepure pe la noi.  
 În 1999 eram un luptător de karate bunicel, credeam că e un sport,  
 Dar când într-o altercaţie am văzut primul braţ tăiat cu sabia şi primii obraji sparţi  
 Am încremenit. Am stat aşa, încremenit, vreo 60 de secunde, timp în care  
 Toţi colegii mei se luptau şi eu, care eram  mai mult decât o promisiune,  
 O certitudine a puterii şi a forţei, tremuram paralizat în uşa barului în faţa căruia  
 Colegii mei de sală erau călcaţi în picioare. Două priviri nu le pot uita:  
 Privirea şefului mafioţilor locali care ne înscenaseră totul şi care a trecut pe   
 Lângă mine, aflat la uşa de intrare, fără să îmi spargă falca, să îmi taie obrazul, să îmi rupă mâna,  
 Doar zâmbind. Şi privirea senpaiului meu, Bibu, care urcat pe o maşină împărţea picioare  
 Încercând să reducă afluenţa mafioţilor care ieşeau din bar pentru a acoperi retragerea.   
 O privire-reproş: tu eşti cel mai bun în sală şi acum stai în uşă şi tremuri.  
 M-am căcat pe mine, cam asta e, oricât de puternic aş fi fost. Pe urmă. În ani,  
 I-am luat pe toţi la întrebări, câţiva deja muriseră,  
 Aşa cum murise şi prietenul meu, Samsonul, legendă a vişeului,  
 Bătut cu bâte în cap la un raport de 20 la 1.  
 Şi apoi i-am căutat şi pe ucigaşii lui, majoritatea muriseră şi ei.  
 Eu, Cosmin Perţa, vin dintr-un astfel de oraş ucigaş. Ştiu să ucid,  
 Dar nu pot. Acum câteva zile am asistat şi eu pe viu la cel mai simplu lucru din lume,  
 Tăierea porcului. Şi nu mi-a plăcut.