Vor călca în picioare Franța, Germania, apoi va muri toată Europa şi America se va sufoca în propria imensitate. vor trage de Rusia cu dinţii şi sânge va ţâşni din ea ca dintr-un gheizer şi va muri lată, palidă, pustie cum a fost şi francisc va trage, va tot trage după el cohorte de oameni şi nu va veni când cred ei şi nici noi, se va sfârşi, va începe.  
    
 O bibliotecă în dezordine, câțiva morți guralivi răscolind așternuturi, ser fizilogic.  
 O lupă-creier distorsionează neputința.  
 E mare neputința aceasta, cam cât o girafă,  
 Moartea violentă a unui copil, fotografia morții sale triumfă  
 În fața melancoliei. Doar deznădejde mai scuip seara în chiuvetă și gelatina ei îmi rămâne  
 Printre dinți. Nu mă spăl. Mâine tot mă voi murdări.  
    
 Așteptați să spun ceva, maldăr de haine, un soare care arde totul pe dinăuntru  
 Și nu se mai poate opri. Nu voi spune.  
 Nimic despre cel lipsit de viziune interioară.   
 Voi încerca să mă lepăd. Mâine tot mă voi murdări  
    
 Tot așteptați să spun ceva. Nu voi spune. Gogol, Cehov, Harms, Buzzatti, Cortazar nu au spus.  
 De spus, spun părinții pustiei, eu sunt un simplu locuitor,  
 Din nepăsare mor copii lângă noi, din nepăsare ne vindem infima inteligență, din nepăsare  
 Se distrug sate, munți, destine și cariere, din nepăsare nenorocim tot ce atingem, din depărtare  
 Nu e important. Mă trezesc cam târziu, nu beau cafea, știu, nu contează,  
 Mâine tot mă voi murdări.  
    
 “Avem de-a face în fond cu un fel atipic de a privi,  
 Îndeajuns cu atâtea observații,  
 Tot moartea e rana noastră, creierul nostru dureros, ceea ce iubim,  
 Ne zvârcolim cu credință în ipocrizie, ne milogim.”, spune Cosmin Perța