Spasmodic, inconsistent, indecis, ezitant, nemișcat.

Pornesc dintr-un loc dureros, ziua de 10 august, 2014, cu atmosfera ei sufocantă,

cu aerul ei supra-încălzit într-un cartier în care duhnește continuu a ghenă.

Copiii sunt plecați și tu te zbați în fața depresiei lovindu-te ritmic de ciment.

Nevoia de corp care anulează nevoia de lumină.

În interiorul fiecărei ratări mai există câte o mică ratare.

De 30 de ani caut sensul. De multe ori mi s-a părut că l-am găsit și el m-a abandonat.

Am alergat pentru tine, am slăbit pentru tine, m-am antrenat lovind cu pumnii în pereți pentru tine,

am fost sincer și am blufat pentru tine. Vreau să merg la război pentru tine.

M-am rugat Dumnezeului meu din nou pentru tine, am plâns și am suferit pentru tine,

pentru tot ce s-a întâmplat și se va întâmpla. Vreau să merg la război pentru tine.

Te prefaci liniștit, lucid, superior. Animal. E o chestie de fluide, de creier reptilian, de instinct.

E noapte și am frisoane și m-am îmbrăcat și ție îți pare că eu glumesc

Dar și eu am fost unde ești tu și te înțeleg foarte bine

Și nu-ți vorbesc deci despre mântuire și nici măcar despre văzduh

Cu atât mai puțin despre cât e de inutil să faci poezie.

Mă voi risipi în răcoare, în noapte, în întuneric și voi sta nemișcat.

Nici măcar un deget, o privire, o geană nu voi ridica. Voi sta nemișcat în fericirea mea.

Atât de nemișcat încât nici măcar nu voi mai exista.