Ce mă împresoară pe mine acum este labilitatea.  
Sunt un bărbat bun, fac tot ce pot,  
Vreau să fac şi mai mult.  
De multe ori pântecul meu recită poeme absconse  
Pe care le reproduc cu fidelitate, în absenţa inimii mele.

Sunt Whitman, sunt Maiakovski, Ferlinghetti, Petrarca,  
Trakl, Celan, sunt toţi cei care până la mine au scris ce credeam.  
Sunt Gherasim Luca, Villon, Sanguinetti, Passolini, Lorca, O’Hara,  
Sunt Gottfried Benn, David şi Mazilescu, din care am scris.

Sunt nimeni, şi nimeni e numele meu, locuiesc în aburii fericirii ce mă-nconjoară,  
nu sunt prietenul vostru, nu vă cunosc,  
Locuiesc în aburii fericirii ce mă-nconjoară,  
Gândurile mele mă obosesc,

Mătasea inimii mele se înfăşoară  
În jurul picioarelor mele.  
Nu pot exista.