Există câteva momente în viaţa unui bărbat  
în care o poate lua razna şi chiar o ia.

Bărbatul merge la vânătoare,  
îşi pierde cel mai bun prieten,  
bărbatul construieşte o casă  
şi casa arde în foc.  
Bărbatul iubeşte. Iubeşte de câteva ori.

Există, însă, câteva momente esenţiale în viaţa unui bărbat.

Când m-a izbit frumuseţea ta,  
ca un ciocan moale şi greu, de plumb, în plină figură,  
bărbatul acela nu credea.  
Când am stat până dimineaţă,  
şi, fără să mă pot înfrâna, am mers împreună,  
nu ştiam la ce mă pot aştepta,  
când dragostea, ca o lumină păstoasă,  
s-a prelins voluptoasă în toată camera  
inundându-ne creierul şi corpurile,  
nu ştiam ce pot visa.  
Când a doua zi ştiam deja  
că nu o să mă pot despărţi de tine niciodată  
nu ştiam ce să fac cu toată dragostea ta.

Există câteva momente teribile în viaţă oricărui bărbat,  
poate fi război, poate fi nebunie, poate fi lumina aceea  
care ne acoperea.

Bărbatul însă ştie dragostea, e bărbat, e obişnuit cu ea,  
dar cu mâinile tale nu era.  
Cu felul în care îl priveai  
nu era. Cu muzica aceea  
mai armonioasă ca Tiersen, mai dulce  
decât gustul prăjiturii cu dulceaţă din copilărie,  
care din noi suna,  
nu era.

Există foarte puţine momente în viaţa unui bărbat  
în care să simtă că ar putea exploda.  
Atunci chiar putea.