Ascunde-ţi buzele sculptate perfect după o mustaţă perfectă,  
 ascunde-ti chelia sub o căciuliţă verde,  
 superbă.  
 Ascunde-te pe tine sub numele unei minunate familii  
 Iepure de ianuar, lepădătura de stradă,  
 ascunde-ţi frica sub coviltirul puterii mărunte  
 Nu arăta nimic din ce eşti ca nici să nu poţi fi.  
 Fii prieten cu gândacul de bălegar şi ridică-ţi tronul din excremente   
 şi îngroapă-te-n el  
 ca într-un pat cald cu cearceafuri curate  
 şi miros de apretat.  
 Urăşte-te pe tine şi orice formă de expresie liberă,  
 urăşte libertatea şi dragostea şi  
 fii invidios pe orice formă de succes  
 şi de bucurie.  
 Linşează-i in public pe toţi prietenii care ţi-au făcut confidenţe,  
 spune că eşti de unde nu eşti,  
 vinde tot ce nu ai,  
 încrede-te în trădători pentru că sunt ca tine,  
 jeleşte viii şi laudă morţii,  
 nu lăsa nimic curat neatins de mâna ta băloasă,  
 plânge-te, plânge-te mult până îi vei convinge şi pe ceilalţi de nemernicia ta,  
 plânge-te iscusit, fă-i să creadă ca nemernicia ta e datorită lor.  
 Leapădă-te de tot, mai ales de tine,   
 dar cu atât mai mult să te lepezi de ei.  
 Neruşinează-te în faţa lor şi învaţă-i să le placă neruşinarea ta,  
 scânceşte înainte să loveşti, loveşte înainte să scâncească.  
 Jeleşte-le morţii, dar scuipă pe ei, mânie-te pe lucrurile care nu pot fi reparate,   
 arată îngăduinţă pentru ce poate fi schimbat.  
 Urăşte cu disciplină, nu urî niciodată un neputincios, dispreţuieşte-l.  
 Scaldă-te în scăldătoarea lor şi umple-o de jeg,  
 mănâncă-le pâinea, fă tu pentru ei pâinea ta şi zi-le că este a lor,  
 vinde-le-o scump.  
 Nu recunoaşte niciodată nimic, fii mândru de tine şi de inima ta,  
 prefă-te ca ai o inimă,  
 pune-le-o pe tavă si fă-i să se înece cu ea.  
 Nu ierta, nu uita, nu avea compasiune, ucide cum ai fost învăţat să respiri.  
 De asta respiri, de asta ai fost învăţat.  
 Nu-ţi aminti de ieri şi nu te gândi la mâine, ironizează cum ai fost învăţat să respiri,  
 de asta respiri, de asta ai fost învăţat.  
 Foloseşte mereu trei gloanţe, nu unul,  
 unul greşeşte întotdeauna.  
 Introdu în gloanţele tale în loc de praf de puşcă dreptatea,  
 praful magic ce te va călăuzi. Trage gloanţele tale în plămâni  
 ca pe un praf al dreptăţii şi îndreaptă-le asupra aproapelui tău bicisnic.  
 Fă-l să cadă în genunchi.  
 Nu vei greşi. Leagă-te numai de tine şi de ai tăi  
 şi nu vei greşi.  
 Nu accepta diferenţa, nu crede în publicul lor,   
 fii tânăr şi bun şi ascultător. Fii supus  
 şi, în numele nebuniei dreptăţii te vei izbăvi.  
 Nu crede, nu, minciunile lor, fii tânăr, supus, brav si spectaculos şi vei reuşi.  
 Nu crede, nu, minciunile lor, fii tânăr, dement şi vor suferi.