Suntem atât de obișnuiți cu nefericirea, dragostea mea,  
mi-e teamă, dragostea mea, de tot ce ni s-ar putea întâmpla,  
dar nu voi lăsa teama asta să stea.

Am rănit, am ucis, am fost nemilos,  
din spaimă, dragostea mea,  
din neputință, dragostea mea.

Am rănit, am lovit, am părăsit,  
din spaimă, dragostea mea,  
dar nu voi lăsa spaima asta să stea.

Când am fost la mare și am făcut fotografia aceea  
eram atât de obosiți încât eram sigur că vom muri  
unul în brațele celuilalt. Și eram fericit.  
Am adormit făcând dragoste cu tine, dragostea mea,  
eram atât de obosiți încât nici un răsărit nu mai părea posibil  
și nici nu ne trebuia.

Ne trebuia sărutul acela pe colina pe care belgienii au făcut foc de tabără,  
ne trebuia sărutul acela dintre un bărbat obosit și o fată înfricoșată de apă  
în mijlocul apei. Nimic nu ne trebuia, nici briza, nici marea, nici nisipul care se desfăcea  
în fuioare printre ierburi, nici șoimul acela care plana la câțiva metri deasupra,  
mâna ta în mâna mea ajungea.

Am rănit, am ucis, am fost nemilos,  
din spaimă, dragostea mea,  
din neputință, dragostea mea.

Am rănit, am lovit, am părăsit,  
din spaimă, dragostea mea,  
nu voi lăsa spaima asta să stea.