nu mai dorm de trei luni, nopţile sunt de-acum tot mai epuizante.

doar peste zi ce mă mai pot bucura şi eu:

cocoţat pe dulap fixez lumina prin cameră cît să

ni se întrezărească tuturor marginile

iar dacă insist cu aceste mişcări

e pentru că aici sus, pe dulap

încă se mai poate fuma.

înainte de somn fetele aleg dumbrava minunată

în vreme ce eu, cocoţat aici, lovesc pe ascuns cu călcîiul

o parte a soarelui care s-a prins ca o cămaşă-ntre uşi.

la zece seara dormitorul e perfect pregătit pentru somn.

la zece seara pot şi eu în sfîrşit să cobor şi înainte de a mă întinde aici,

în dreapta tlindei,

mai fixez o dată la boloboc marginile fiecăruia dintre noi.

şi-abia după unşpe sunt gata.

abia după unşpe

încep şi eu să mă mişc elegant înspre dragoste

şi pic-pic. pac-pac, poc–poc

transpiraţia elementară izbind cearceaful bine întins,

pic-pic, pic-pic, pic-pic, e frumos să auzi aşa ceva

căci transpiraţia din dragoste

sună mai  liniştitor decît o ploaie de vară.

pic-pic, poc-poc, pac-pac: mă opresc şi trag cu urechea:

tlinda e-n somn şi dacă eu mă foiesc atît în jurul ei

o fac numai şi numai pentru foiala în sine

căci da, această foială e un adevărat dans nupţial

al unui superb licurici

chiar dacă în preajma unei femele de cangur

iar pantalonii de pijama ridicaţi pînă deasupra de genunchi

iar piciorul stîng peste plapumă

iar respiraţia ţinută bărbăteşte în frîu

sunt cu adevărat semne de dragoste.

numai că tlinda e-n continuare în somn iar

după miezul nopţii cu cît mă dau mai aproape de ea

cu atît trupul ei creşte şi

după miezul nopţii n-o depăşesc în înălţime pe degeţica

şi degeţica priveşte nedumerită în sus şi

doar dacă degeţica duce mîna streaşină la ochi

poate zări în depărtare umărul ieşit din pijama

şi înghiţind în gol face degeţica scurte salturi de escaladare

dar pielea tlindei e uscată doar din loc în loc

de aceea tot cade corpul de pe corp

şi urcă şi cade şi urcă şi cade şi urcă

şi iată-mă ajuns pe claviculă.

înainte de a-mi da drumul în jos îmi ascund o ţigară după ureche

şi-o aud pe mara scîncind iute prin somn.

noapte de noapte mai mic decît degeţica

încerc să folosesc pentru dragoste acest trup uriaş

şi după ce-mi deschei cămaşa îmi iau avînt

ca un profesionist la bob

dar nu trec nici măcar de mica înălţătură a burţii

cînd ca de obicei tlinda se întinde prin somn

şi se întoarce pe-o parte

şi-atunci buf! ca o muscă fără aripi

cad pe cearceaful bine întins

şi căzătura asta e zdravănă şi pînă dimineaţa

stau aşa întins pe spate lîngă dragostea mea

dînd din mîini şi din picioruşe şi din penis

ca un cărăbuş de casă care

degeaba, degeaba

nu se mai poate ridica.