după o lungă amorţeală mă găsesc iar irezistibil.

pătrund în mintea mea cu viteza unui ghepard tînăr

şi cu de două ori viteza unui ghepard tînăr alerg prin odaie.

îmi dăruiesc o deosebită plăcere .pur şi simplu sorb aerul : sunt bucuros.

abia de-mi pot face faţă (mă recunosc pînă şi cînd dansez).

cu o şiretenie fără seamăn ajung lîngă inima mea.

îmi vorbesc dar trebuie să am grijă :numai lăudîndu-mă excesiv

trec dintr-o zi într-alta.

sunt cu adevărat o fiinţă uluitoare.

nu mai ştiu ce să fac : mă găsesc irezistibil.

deschid fereastra şi pămîntul năvăleşte ca o apă limpede în odaie.