în după-amiezele acestea înalţ cerculeţe de fum deasupra capului  
ba chiar jumătate din trup mi-l înalţ deasupra capului.  
stau în fotoliu şi mă privesc: mâinile mele lungi. mâinile mele splendide.  
vine magdalena înconjurată de cei zece căţei rosii ai săi  
şi înconjurată de cele zece miresme ale sale  
pe furiş vine magdalena dinaintea mea  
şi se strecoară dintr-o rochie decoltată în alta.  
din vârful buzelor direct în cerul gurii îmi ţâşneşte numele ei.  
imediat trupul tot mi-l înalţ deasupra capului.  
mai apoi vine seara  
şi magdalena din rochii decoltate în rochii din ce în ce mai decoltate  
(zece căţei roşii mişună acum prin capul meu  
şi zece căţei roşii latră la numele magdalenei).  
stau în fotoliu.  
e noapte şi magdalena cu rochia galbenă acoperindu-i numai gleznele  
se strecoară în propriile-i braţe şi se tăvăleşte prin aşternut  
şi eu cu mâinile mele lungi cu mâinile mele splendide  
îmi înalţ trupul mult deasupra capului  
şi-l izbesc cu putere de podea