femeia de lângă mine e înaltă şi foarte calmă – nu mă priveşte

doar îmi ascultă vuietul din cap. stă întinsă pe masă.

mâinile ei sunt cupele din care beau vinul negru.

femeia de lângă mine nu face nimic. ea doar îmi ascultă vuietul din cap

şi zâmbeşte. are chipul acoperit de viermi.

stă întinsă pe masă şi mă priveşte cum alerg de la un capăt la altul al zilei.

mâinile ei cresc neîncetat şi vinul se face tot mai tare tot mai negru ---

restul trupului are o culoare albicioasă, fără miros.

femeia de lângă mine are pe chip jumătăţi de fluturi şi jumătăţi de viermi.

e calmă şi îmi ascultă vuietul din cap.

mâinile i-au devenit neîncăpătoare în odaia mea.