bărbatul de 40 mirosind a cafea  
fostul golgeter al Minerului Rebra  
proful cool de socio-umane  
  
diversionistul (un pessoa pe dos)  
  
băiețelul de pe carpetă   
gras şibinecrescut  
culegînd flori la marginea prăpastiei  
  
poetul porno  
  
struțul pestriț, din fibră de sticlă, de pe pietonalul bistriţei  
  
vocalistul de la The Toader,  
Nina Coman & DDD  
  
Diva  
  
apropie-te și fă-mi curte  
plimbă-mă de mînă prin aeroport  
arată-mă la televizor  
educă-mă  
fute-mă  
iartă-mă  
orice  
numai scoate-mă de aici  
  
Apartament mobilat de la Ikea. Sex regulat. Cărți. Copii fericiți aplecați deasupra ecranelor. Pulpe de pui în cuptor. Treizeci de saci umpluți cu hîrtie scrisă de mînă.   
rate bancare, nu limbaj nepotrivit. Boli blînde, de sezon.   
Școală-acasă, școală-acasă  
(cutiuța muzicală acoperită de praf  
inimioara de pluș   
filmulețul cu ea masturbîndu-se)  
(orice, numai scoate-mă de aici)  
  
Vreme bună în bucătăria aceasta unde se termină aerul   
(capătul lui cu dantelă îngălbenită, mirosind  
puternic a naftalină şi praf,  
flutură încă de unul singur pe deasupra pervazului).  
Vreme bună, profesore, nu te opri. La școală, în timp ce elevii lucrează la teste,   
lîngă aragaz, așteptînd să fiarbă apa pentru cafea sau în camera mare,   
la calculator, cu un copil pe genunchi și cu celălalt urcat pe pat,   
imitînd-o pe Angela Gheorghiu – nu te opri.  
Comportament impecabil, lipsit de orice farmec, dar exact.  
Echidistanţă în evaluare (cît să mai fie? cîțiva ani? două-trei luni?  
mîine?)  
  
Din loc în loc cîte un cunoscut îndesat în locul realității,   
urlînd cu ochii închiși de durere.  
  
O dungă de lumină tare ca o scîndură lovește mocheta,   
ceașca de cafea, genunchiul îmbătrînit.   
  
(scoate-mă imediat de aici)