uneori am vrea şi noi să stăm liniştiţi singuri tolăniţi pe moviliţa din sufragerie  
am vrea şi noi să lăsăm puii de cârtiţă să alerge în neştire peste iarba din hol  
am putea lua prânzul ascunşi de gândaci în cuptorul de la aragaz  
(vai de ar afla toate astea mama ne-ar cumpăra umbrele roşii pentru obraji  
şi-ar unge cu iaurt vorbele pentru a ne intra mai cu poftă în cap)  
dar ştiţi cum e vine câte o domnişoară înaltă cu nume de floare să zicem narcisa  
şi atunci trebuie să ne îndrăgim casa  
îi arătăm farfuriile de lemn pe care am pus macriş proaspăt  
o îndemnăm să facă salturi graţioase peste saltelele din sufragerie  
dar ea se plimbă prin dormitor şi hainele i se veştejesc  
de-ar fi cu mine un bărbat cât de bădăran – zice – i-aş strânge picioarele  
cu pleoapele astea false  
atâtea aş face cu viclenia lui înnăscută încât ar suspina vulpile trupului  
de-ar fi cu mine un bărbat cât de violent mi-aş mototoli singură  
chipul în cada plină cu apă fierbinte  
atunci pe deasupra moviliţelor din sufragerie se aprind focuri înalte  
noi fierbem la ele laptele liliachiu îl punem în căuşul palmelor  
şi o pocnim peste vorbele triste