noaptea mergeam la spital pentru o analiză mai clară a corpului  
îmi duceam şi prietenii dar se ascundeau mereu  
se strecurau pe după perdele şi imitau glasurile isterice ale asistentelor  
  
treceam însă de toate obstacolele ajungeam la microscopul galben  
  
era acolo o doamnă tristă înnopta mereu sub microscop  
puteam s-o privim nestingheriţi (nu strica o ocheadă)  
ne îmbrânceam la vederea laptelui matern  
erau musculiţe în spuma acestuia (nu ne miram avea şi isteria uneltele ei)  
  
ştiam că doamna suferă din cauza unei nutrii la coapsă  
era splendidă văzută aşa prin microscop cu sutienul ei de lână  
neprelucrată  
  
ne îndrăgosteam pe rând la miezul nopţii eram cu toţii copleşiţi  
unul dintre prieteni s-a aşezat lângă dânsa şi a jignit-o  
  
o asistentă ne-a văzut şi-a început să sufle într-o trompetă  
era o fată urâţică din moldova o săsoaică  
avea şi ea nevoile ei am ajutat-o cum am putut  
era însă de nemulţumit  
voia musai acolo sub microscop  
nu mai aveam substanţe dar am îmbrâncit-o  
cu ochiul lipit de microscopul galben am văzut crescându-i fulgerător celulita  
  
era noapte era luni insistenţele ei mă emoţionau  
n-am avut ce face m-am aplecat şi am jignit-o  
  
fata din moldova părea încântată şuiera ca un tren