Pînă la urmă mintea a fost mai puternică decît inima:  
la capătul verii steagul ei apretat flutură deasupra, în vîrf  
(dar noi încă în tranșee, aruncînd cu apă fierbinte și bolovani).  
Strategia noastră a fost un eșec: încrederea nu vine de la inimă  
iar bunătatea purtată pe ascuns, sub sacou, sperie  
ca un cuțit cu două tăișuri (ce strategie?  
rugăciunea înainte de somn? încrederea oarbă în vis?   
așteptarea fără sfîrșit?).  
Întotdeauna mintea a fost mai puternică,  
de data asta ne-a făcut praf.  
20 de ani împreună și iată-ne ajunși aici (dar să nu afle   
părinții, să-i protejăm pe copii).  
Am rezistat tinereții, bolilor neașteptate, tristeții uscate din nord.  
Cu seninătatea unor retardați am făcut față  
corpurilor noastre disfuncționale,  
vorbelor de neînțeles aruncate cu greu, dintr-o parte (și ochii închiși)  
înspre celălalt,  
sexului pe care n-am găsit niciodată că e cazul să ne bazăm.  
Am făcut față Bistriței, căldurii și somnului de prînz  
dar n-am putut rezista propriei minți,  
animalului fără blană educat în zadar,  
neîncrederii crescute ani de zile cu cea mai mare grijă  
și în cel mai mare secret,  
singurătății deasupra căreia ne-am aplecat pe rînd  
și-n cele mai nepotrivite momente  
ca deasupra unei grădini de ciment.  
și acum ce rămîne?  
o casă? copii? întoarcerea feței către Domnul?  
durerea lovind întruna încheieturile pînă ce o să strălucim?  
n-o să rămînă nimic.  
salvarea n-a venit niciodată de la inimă.  
întinde-ți mintea lîngă mintea mea.  
acum, la capătul verii, plăcerea va veni pentru ultima oară  
și ne va lumina.