peste zi e cum nu se poate mai bine căci peste zi  
noi suntem omuleţii de pluş  
şi vine mara-ntre noi şi ne îmbracă şi ne piaptănă  
şi ne dă uşor cu palma la fund  
vine mara şi călare pe nişte răţuşte de plastic  
ne pune să plutim în cafea  
  
peste zi e cum nu se poate mai bine căci peste zi  
noi suntem albă ca zăpada şi cei şapte pitici  
şi vine mara-ntre noi şi  
ne deşurubează mîinile şi  
ne deşurubează picioarele şi desfăcăndu-ne burţile  
scoate toţi cîlţii şi toată vata din noi  
  
peste zi e cum nu se poate mai bine  
  
noi numai noaptea ne umplem de carne  
numai noaptea cînd mara a adormit în sfîrşit  
  
atunci ne strecurăm iute sub plapumă  
şi în tăcere ne izbim unul de altul  
ca două pulpe de pui