când e foarte frig mă scapă dintre braţele ei

şi începe să umble prin încăperi aşa cum numai ea e în stare:

repede-repede și sunând din încheieturi ca din bice.

când e foarte frig trupul meu stă claie peste grămadă pe covor

moale şi pătat de cafea. atât aşteaptă soarele cel nou:

mai precis decât un ţânţar țâșnește dintre pereţi şi-mi ciupeşte obrajii.

mişc greu dar când reuşesc să-l pocnesc crapă într-o parte a sa

şi aerul său închis umple imediat lumea.

când e foarte frig încep să-mi lovesc un capăt al trupului

ca pe o sticlă cu vin şi ca pe un borcan cu muștar

dar loviturile acestea moi şi neîndemânatice

nu reușesc să-mi scoată umbra din trup: de treizeci de ani dopul de carne sigilează capetele mele.

noroc cu tristeţea acestei femei: când e foarte frig

vine şi-mi ridică trupul de pe covor și vreme de zece cafele

îl poartă în jurul umerilor ca pe o blană argintie de vulpe.