pe atunci colindam bulevardul grigore bălan fumam fără filtru făceam pe bolnavul  
veneau domnişoarele de la ţară şi-şi plimbau câinii prin transpiraţia locului  
treceau ba în sus ba în jos dar nu m ă puteam hotărî  
  
aveam o mătuşă grăsuţă care stătea în geam şi mă admira  
nu ştiu de ce dar eram sigur că pe deasupra coapselor ei plana un superb elefant  
(poate mişcările suple ale nărilor poate bărbia)  
  
capul meu era perfect închis un fel de kukta plină de păsări  
auzeam mereu cum crapă ouăle cum ies puii şi urlă de foame  
  
noroc că aveam un culcuş în ap. 31 unde mă retrăgeam obosit  
îmblânzeam acolo un berbec minuscul creştea şi el pe unde putea  
se scăpa uneori şi-şi înfigea coarnele în tâmplele mele  
mă prefăceam că nu observ (eram plin de şmecherii)  
  
de curând mă cuplasem cu o domnişoară sofisticată  
o profesoară de literatură din noul val  
până să ne dezbrăcăm trebuia să-i admir lacul de unghii  
numai şi numai cu aluzii livreşti  
(ea făcea atmosferă lăudându-mi gambele)  
  
nici măcar nu transpira noaptea sub plapumă (avea o ţinută oficială)  
curcubeul de pe fruntea ei pocnea scurt la capete  
şi imediat o vedeam adormind  
  
venea toamna şi începeau cursurile  
mătuşa mea grăsuţă se lipise cu totul de geam  
nu era în spatele ei nici un elefant admirabil (doar câţiva bărbaţi însuraţi)  
  
profesoara din noul val făcea după-amiezele exerciţii pentru însămânţare  
se folosea de leuştean pentru trupul său zvelt  
  
mai trecea şi pe la mine dar mie-mi murise berbecul  
cu tristeţe rupeam în bucăţi coarnele lui bronzate  
când deschideam ochii vedeam cum domnişoarei profesoare  
i se strecoară metri întregi de dantelă neagră printre coapse  
  
o atingeam în treacăt dânsa-mi spunea puţin mai la dreapta puţin mai jos  
mă executam  
foloseam numai mişcări oficiale