străbătusem întreagă încăpere de nenumărate ori  
trebuia să vină cineva să mă invite să stau  
mi-am construit între timp un halat din lemn lăcuit  
îl purtam fără să-mi îndoaie umerii  
ceea ce făcea ca slăbiciunea mea să fie acoperită.  
am trasat cu precizie toate regulile imediat au început să apară nuferii și rapița  
creșteau direct din anumite senzații sălbăticite  
n-am stat nici o clipă ce folos pe limbă mi se înălțau cârceii de fasole  
dacă aș fi vorbit m-aș fi spânzurat cu propriile mele vorbe.  
străbăteam în neștire încăperea  
trebuia să vină cineva să mă invite să stau  
faptele mele se acoperiseră cu o oală albastră  
când răbufneam se vărsa apă fierbinte peste ele  
e drept a venit o femeie cu o cutie maro dar halatul îmi intrase în piele  
slăbiciunea-mi pierise iar puterea mea era strigătul meu:  
vegheam asupra lui ca ochiul de câine asupra cozii.