am stat o vreme sub un cal (îmi zice teodora) era foarte cald  
carnea îmi izbucnise în bubiţe roşii  
ziceai că sunt o mică plantaţie de maci  
pe care se odihneşte o fiinţă istovită  
  
când venea vreun bărbat i se simţea uluirea în icnete  
se strecura destul de stângaci sub burta moale a calului  
nu ştiu ce gândea despre acel loc  
oricum făceam dragoste repezit  
oricând putea să vină cineva să încalece pe roib şi să plece  
  
odată chiar a apărut un cap lunguieţ  
m-a întrebat dacă nu vând animalul  
nu i-am răspuns deşi aveam vorbe pentru astfel de ocazii  
a dispărut  
  
se făcea tot mai cald  
bărbaţii mângâiau în neştire când pielea mea când pielea calului  
se simţeau grozav  
nu ştiu câţi bănuiau că roibul e mort  
unii (nu la fel de nepăsători) îmi aduceau şi un mânz care necheza  
era frumos  
  
într-o dimineaţă acelaşi cap lunguieţ mi-a şoptit  
“lasă aiurelile nu vezi un bărbat înalt vine spre tine  
şi are un roi de viespi în gură pentru gura ta”  
te-am privit pe sub copite  
capul vorbea vorbea înlăuntrul capului tău rotund  
  
aveai o trompetă galbenă la gât  
mă rugam Doamne să nu cânte  
ai cântat  
(îţi închipui: dans pe muzică de trompetă sub un cal mort)  
te-am rugat să încetezi nu auzeai  
suflai în trompetă cu multă îndemânare  
  
când ai istovit se adunase deja multă lume  
de bucurie câţiva începuseră să plutească prin livezi  
şi între noi doi calul mişca uşor dintr-un ochi