sunt un om bun.  cum nu se poate mai bun.  
îmi dau lacrimile de  atîta bunătate.  
nu ies niciodată dintre aceşti patru pereţi deşi deseori  
fac plimbări care seamănă perfect cu o  
mică excursie la capătul lumii.  
din cauza bunătăţii mele sunt atît de atent cu mine încît  
nici sîngele nu-mi mişcă prin corp decît rareori.  
din cauza bunătăţii mele sînt aproape perfect.  
simpla mea prezenţă printre fiinţele vii ale lumii  
le-ar şterge pe toate de pe suprafaţa pământului.  
nimeni niciodată n-a rezistat unei astfel de bunătăţi.  
căci sunt un om bun, cum nu se poate mai bun.  
mă opresc în mijlocul camerei şi pînă să mă îmbrăţişez  
hohotele mele mă împrăştie pe pereţi ca  
pe un pumn de roşii stricate.