spun dragoste într-o limbă  
învăţată din interdicţii  
scriu dragoste cu noduri în gît  
o femelă înaltă  
mă pîndeşte  
îmi zdrobeşte falangele  
cu o riglă de fier  
dragoste dată afară  
din casă  
tu ştii dragostea  
doar ca pe-o fugă de-acasă  
gifîi sub mine  
ca la capătu fugii  
şi la capăt nu te-aşteaptă  
nimic  
nimeni nici măcar eu  
şopteşti dragoste cu noduri în gît  
asculţi tremurînd  
casa ta  
cum se izbeşte în uşă  
dragostea lor ameninţă  
ne vor scoate de păr  
goi pe casa scărilor  
ne vor vorbi în limba lor  
limba noastră de dragoste