În timp ce mă cert cu o proastă de funcţionară  
revoluţia rave se naşte şi moare  
undeva,  
departe de mine.  
  
În faţa ghişeelor  
o mulţime transpirată ca la Love Parade,  
aici nu se dansează şi toţi se urăsc –  
aici noi sîntem ăia  
şi numai între noi,  
în momentele de graţie,  
sîntem un fel de ăştia – cu spinările încovoiate,  
saci de cartofi  
încercînd să stea în picioare,  
căzuţi în cur de admiraţie  
pentru miliardarul oraşului  
care şi-a trimis fiul cel mic  
la spînzurătoare  
şi-acum îi construieşte  
mega-troiţe.  
  
Nu-mi pasă de cultura rave  
dar mi-e ciudă.  
Miha m-a trimis să votez pentru că,  
zicea ea,  
primarul s-ar putea să-mi numere  
ştampilele de pe buletin  
la următoarea audienţă.  
Frica de ziua de mîine – şi de poimîine,  
şi de restul vieţii – ne face stupizi,  
vicleni, bizantini.  
  
Diseară, cînd ea îmi va spăla pantalonii,  
primul lor proprietar  
se va îndopa cu energizante,  
va coborî pe străzile Berlinului  
şi  
va dansa.