În timp ce mă cert cu o proastă de funcţionară –  
  
Încerc să mă gîndesc la altceva:  
încerc să mă gîndesc  
la roboţelul pe care l-au trimis americanii  
să se tîrască pe Marte.  
  
Azi dimineaţă a ridicat, pentru o clipă,  
capul spre cerul  
de-acolo, deşi fusese programat să meargă  
numai şi numai  
cu nasu-n  
pietroaiele roşii -  
  
Un fel de vierme intestinal  
ne împarte formulare –  
  
numai cu nasu-n  
pietroaiele roşiatice,  
şi tot stuff-ul NASA  
au sărit, panicaţi, în picioare:  
aşa ceva nu trebuia să se-ntîmple.  
  
Diseară voi adormi, rupt,  
cu picioarele umflate,  
în mijlocul ştirilor,  
chiar înainte ca ei să spună că,  
desigur, roboţelul a văzut pe cer  
un fel de  
lumini bizare,  
neînregistrate  
nicăieri.