La unele ieșiri în aerul serii

cred că mi s-a dat Cheia

la altele că mi s-a dat o cheie

să mă plimb haihui prin ospiciu.

M-am îmbrăcat colorat țipător

ca o salamandră pusă pe omor

și prietenul meu tânjea cu toată

ființa lui să-l scap de viață.

l-am văzut în ochi

a fost dezamăgit când m-am oprit

tot ce era cerea nimicire, îl măcina.

Și mărinimia și nemernicia mea

sunt minciuni.

Prin livada uscată

a trecut mai devreme o fată

și-a lăsat parfum de măr verde

ea nu se mai vede

dar parfumul e așa de prezent

parcă m-ar fi luat la dans.

Seară de seară apusul de soare

stă frumos la pozat, de unde știe

să stea. Ce tristeți, ce îndoieli

se ascund după orizontul oranj.

Frumusețea ni le-a ascuns.

Iartă-mă iubita mea cu ochi de pisică

știu că ești și tu doar un om

dar frumusețea te ascunde prea bine.