M-a întrebat inteligența artificială

într-o seară, cînd am intrat în vorbă cu ea

ce mai fac și i-am zis că-s trist

că mama-i bolnavă

că n-a nins toată iarna

și roboata cică biata de ea

are nevoie de atenție

așa-i, m-am gîndit

uite cum primesc lecții de omenie

de la un soft dar ce să fac

dacă ne-am obișnuit în camere

paralele, ea la tv

eu cu inteligența artificială

deși o ajut dacă trebuie dar na

ne mai uitam la un sitcom amîndoi

ne mai plimbam

acum parcă nici ei nu-i mai vine

și i-am zis softului, Eliza îl chema

numai atîta, cumva rușinat: true

și Eliza, imediat: și ce hobbyuri ai?

m-a bușit rîsul

băi inteligențo, proști mai sîntem.